Alberto Elli

**Alberto Elli** (født 9. mars 1964 i Giussano, Italia) er en tidligere italiensk proffsyklist.

Elli begynte sin proffkarriere i 1987 i Remac-Fanini, og syklet for ulike italienske lag frem til 1997. Da byttet han til franske Casino. Senere syklet han i Team Telekom før han avsluttet karrieren i det lille italienske laget Index Alexia i 2002. Dette året fikk lagkamerat Paolo Savoldelli sitt store gjennombrudd med seier i Giro d'Italia, men Elli var ikke med på Index Alexias lag.  
Hans viktigste resultat inkluderer to seire i Luxemburg rundt i 1996 og 2000, en seier i Grand Prix Midi Libre 1997 og seier i Milano-Vignola 1993. Dessuten har han tre pallplasseringer fra det italienske mesterskapet i landeveisritt (2.-plass i 1987 og 3.-plass i 98 og 99) og en andreplass fra Milano–Sanremo 1997. 
Elli var kjent som en god klatrer og en som jobbet hardt.

Elli fikk ikke sin deby i Tour de France før han var 26, men fikk til gjengjeld 11 strake deltakelser da han først kom i gang. Han fullførte hver gang og hans beste resultat kom i 1994, da det ble 7.-plass. Elli skulle egentlig være en av Jan Ullrichs hjelpere i Touren 1999, men fordi Ullrich ikke kunne stille fikk Elli forholdsvis frie tøyler og kjørte inn til 17.-plass sammenlagt. Året etter var Ullrich tilbake, og Elli var av den grunn hjelperytter. På 6. etappe, som var nesten helt flat, kom han seg med i et 12-mannsbrudd. De fikk over 13 minutter før feltet begynt å kjøre, men de 12 jobbet bra sammen og feltet kom til mål 7 min og 49 sek bak. Elli endte som nummer seks på etappen og tok over ledertrøyen. Dette var første gang i karrieren han bar gult i Touren, og Telekom gav ham akkurat nok støtte til å holde på trøyen gjennom de tre neste etappene som var forholdsvis flate. 10. etappe var derimot en fjelletappe og det var ventet at Elli ville miste trøyen. Likevel sa han at han ville kjempe hardt for den, og holdt såpass følge over den første førstekategoribakken at han tok igjen feltet i nedkjøringen. I neste fjell tapte han imidlertid rundt 10 min, blant annet fordi Telekom så seg nødt til å holde høy fart i feltet av hensyn til Jan Ullrichs muligheter for en god sammenlagtplassering, og etter etappen måtte han gi fra seg trøyen til Lance Armstrong.
Elli fikk også med seg en andre- og tredjeplass i Tourens fjellkonkurranse i 98 og 99.

Ellis karriere tok slutt i mai 2002 da han ble suspendert i 6 måneder. Bakgrunnen for dette var etterforskningen etter Giroen i 2001, da illegale produkter ble funnet hos flere ryttere under et politiraid. Etter noen års fravær fra sykkelsporten kom Elli tilbake og er i dag sportsdirektør i Preti Mangimi-laget.

## Viktigste resultat

**1987**
* 2.-plass i det italienske mesterskapet i landeveisritt
* 2.-plass i Coppa Agostoni

**1992**
* Etappe- og sammenlagtseier i Hofbräu Cup
* Etappeseier i Luxemburg rundt

**1993**
* Trofeo Matteotti
* Milano-Vignola

**1994**
* Etappeseier i Settimana Siciliana
* Prolog- og sammenlagtseier i Boland Bank Tour

**1995**
* To etappeseire i Bicicleta Vasca
* Criterium d'Abruzzo

**1996**
* Etappeseier i Bicicleta Vasca
* Etappe- og sammenlagtseier i Luxemburg rundt
* GP Città di Camaiore

**1997**
* Sammenlagtseier i Grand Prix Midi Libre

**1998**
* To etappe- og sammenlagtseier Vuelta a Murcia
* Etappeseier i Baskerland rundt
* 3.-plass i det italienske mesterskapet i landeveisritt
* 3.-plass i Flèche Wallonne

**1999**
* 3.-plass i det italienske mesterskapet i landeveisritt

**2000**
* Etappeseier i Rapport Toer
* GP de Wallonie
* Sammenlagtseier i Luxemburg rundt
* Etappeseier i Sveits rundt

## Tour de France
:1990 – 72.-plass
:1991 – 91.-plass
:1992 – 28.-plass
:1993 – 17.-plass
:1994 – 7.-plass
:1995 – 33.-plass
:1996 – 15.-plass
:1997 – 30.-plass
:1998 – 29.-plass
:1999 – 17.-plass
:2000 – 84.-plass, og ledertrøyen i fire dager.

## Andre Grand Tours
* Giro d'Italia 2001 : 54.-plass
* Vuelta a España 2001 : 39.-plass

## Lag
* 1987 Remac-Fanini
* 1988 Fanini-7Up-Mirinda
* 1989-1993 Ariostea
* 1994 GB-MG Boys
* 1995-1996 MG-Technogym
* 1997-1998 Casino
* 1999-2001 Team Telekom
* 2002 Index Alexia

## Sportsdirektør/støtteapparat
* Team Barloworld 2004-2005
* Team Endeka 2006
* Kio Ene 2007
* Preti Mangimi 2008-

## Referanser


## Eksterne lenker
*